text: Kanonslag smadrer bilruder
  19 december 2016 kl. 11.53
  Salget af nytårsskyts er i gang – og dermed også ulovlig affyring. Søndag aften smadrede et kanonslag ruderne i en parkeret bil.
  Bilens ejer og flere naboer hørte et højt brag på Nørreskovvej i Genner ved 20-tiden. Og i indkørslen lå rester af et kanonslag. Bagruden var helt knust og sideruderne også ødelagt.
  - Vi er begyndt at opleve den ulovlige affyring af nytårsskyts, siger politikommissær Synke Iversen fra politiet i Aabenraa til TV SYD. Det går ud over postkasser og lignende.
  - Og det vil tiltage i tiden frem mod nytår, tilføjer han.
  Nytårsskyts må købes fra den 15. december, men må først affyres fra 27. december.
  - I de fleste tilfælde er det ulovligt fyrværkeri, som resulterer i hærværk, siger Synke Iversen videre.
  Han har indtryk af, at det ulovlige nytårsskyts sælges i hele landet. Og at fremstillingen af illegalt fyrværkeri også foregår overalt.
  - Det er ikke et specielt problem i grænselandet.
  - Vi har ikke indtryk af, at der indføres så meget ulovligt fyrværkeri fra Tyskland. Nu foregår der jo også meget ved grænsen, så det begrænser nok den ulovlige import, siger politikommissæren.
  